சர்வதேச சந்தையில் கச்சா எண்ணெய் விலை உயர்கிறபோது, அந்த சுமையை மக்கள் மீது ஏற்றக் கூடாது என்கிற காரணத்திற்காக அன்றைய அய்க்கிய முற்போக்கு கூட்டணி அரசு மானியங்களை வழங்கியது. ஆனால் நரேந்திர மோடி அரசு மானியங்களை முழுமையாக ரத்து செய்து விட்டது. இதற்கு மாறாக கடந்த நான்கு ஆண்டுகளில் பெட்ரோல் மீதான கலால் வரியை ஒரு லிட்டர் பெட்ரோலுக்கு ரூபாய் 9.20 ஆக இருந்ததை ரூபாய் 19.48 ஆக உயர்த்தியிருக்கிறது. அதேபோல, டீசல் மீது கலால் வரி ரூபாய் 3.46 ஆக இருந்தது தற்போது ரூபாய் 15.33 ஆக உயர்த்தப்பட்டிருக்கிறது. பெட்ரோலை பொறுத்தவரை 211 சதவீதமும், டீசலைப் பொறுத்தவரை 443 சதவீதமும் கலால் வரி உயர்த்தப்பட்டிருக்கிறது. இந்த கலால் வரி உயர்வின் மூலமாக மக்கள் மீது வரலாறு காணாத சுமையை ஏற்றி ரூபாய் 11 லட்சம் கோடியை வருமானமாக அரசு பெருக்கிக் கொண்டிருக்கிறது. இதைவிட மக்கள் விரோத நடவடிக்கை வேறு எதுவும் இருக்க முடியாது.